**Decepţie politică**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cum merg toate azi în ţară

Ca la balamuc, pe roate

Strâmbe, şui, cu scârţ, pătrate,

Mă gândeam aşa,-ntr-o doară:

Dacă au partid şi foştii,

Lăutarii, papagalii,

Verzii, rromii, panglicarii,

S-aibe un partid şi proştii,

Fi’ndcă, pe bună dreptate,

Câţi suntem făcuţi grămadă,

Plus, câţi dau în gropi pe stradă,

Am fi în majoritate,

Şi-n mod cert, şi prin urmare,

Vom schimba fără excepţii,

Tot ce au promis destepţii,

De când sunt la guvernare,

De-am pornit, ca om cu minte,

Imediat, fără poveţe,

Să cat membrii prin judeţe,

Evident, ca…preşedinte,

Pas cu pas, din capitală,

Prin Moldova sat cu sat,

Tot Ardealul, prin Banat

…chestie electorală,

Întrebând pe fiecare,

Dacă-i prost şi, pe-o hârtie,

Doar c-un deşt să se-nscrie

În partidul ăl mai tare,

Ca s-ajung c-un gust amar:

Din tot natul, cât e glia,

Cât de mare-i România,

N-am găsit un prost măcar,

Rămânând fără cuvinte

De-al partidului succes,

Şi să pierd eu, mai ales,

Foncţia de preşedinte...

Să-mi pierd timp, şi bani, şi rostul,

Pentru ţară, pentru nat,

Când toţi azi s-au deşteptat,

Să mă zbat singur ca prostul!

Valeriu Cercel